Ama Ata Aidoo

**Ama Ata Aidoo** (1942–2023) var en ghanesisk forfatter og professor i engelsk. Hun underviste ved universiteter i USA og Afrika, og var en kort tid utdanningsminister i Ghana. Hun gikk i frivillig eksil i 1983 og bosatte seg i Zimbabwe. Hennes litterære bidrag plasserer henne blant den første generasjonen av afrikanske kvinnelige forfattere i tiden etter Ghana ble uavhengig i 1957.

## Liv og virke
### Bakgrunn
Aidoo ble født i Saltpoint i Gullkysten som senere ble Ghana, som datter av en fantihøvding fra Abeadzi Kyiakor. Hun gikk på Wesley High School i Cape Coast og studerte deretter ved University of Ghana, der hun studerte engelsk litteratur fra 1961 til 1964. Ved universitetet var hun aktivt medlem av teatergruppen Ghana Drama Studio og deltok på forfatter-&shy;workshops.

Mellom 1964 og 1967 underviste Aidoo selv ved University og Ghana i Legon som professor i engelsk, og hun har senere hatt ulike gjesteprofessorater i USA og Kenya. Aidoo har også hatt stipendiat ved Institute for African Studies, hvor hun forsket på Fanti-drama.

### Forfatterskap
Aidoos forfatterskap favner en rekke sjangere. Blant annet noveller; *No Sweetness Here* (1970), lyrikk; *Someone Talking to Sometime* (1985) og *An Angry Letter in January and Other Poems* (1992), og romaner; *Our Sister Killjoy* (1977). Aidoo var også en betydelig dramatiker. Som student ved Ghana University skrev og iscenesatte hun sitt første skuespill *The Dilemma of a Ghost* (1965), og ble med det den første publiserte afrikanske kvinnelige dramatikeren. Skuespillet *Anowa* (1970) er oppført en rekke steder både i Afrika og på andre kontinenter. Aidoo skrev også for barn, for eksempel *The Eagle and the Chicken* (1986).

Aidoo framhevet i flere sammenhenger betydningen av kvinnelige erfaringer for kultur og utvikling i Afrika. I 1991 kom romanen *Changes - A Love Story* (på norsk som *Forandringer : en kjærlighetshistorie,* 1993), der hun tok opp emner som sjalusi og voldtekt innen ekteskapet og ga en overbevisende skildring av forskjellen mellom kvinnelige og mannlige perspektiv på kulturkonfliktene. Aidoo fremsto både i sitt litterære og politiske virke som en sterk talskvinne for sosial rettferdighet og kvinnenes rettigheter i det afrikanske samfunnet. Dette kommer blant annet til uttrykk i novellesamlingen *The Girl Who Can and Other Stories* (1999). Hun var også redaktør for antologien *African Love Stories* (2006) (på svensk *Kärlek x 21 – Afrikanska noveller* (2010)), der 21 kvinnelige afrikanske forfattere er representert.

I 1988 ble mottok Aidoo Fulbright-stipendet, og i 1989 var hun forfatter ved University of Richmond i Virginia. I 2000 grunnla hun Mbaasem Foundation, en ikke-statlig organisasjon basert i Ghana som har til hensikt å støtte utviklingen og bærekraften til afrikanske kvinnelige forfattere.

### Aidoo som politiker
Fra 1982 til 1983 var hun, som første kvinne, utdanningsminister i Jerry Rawlings' regjering. Hun gjorde sitt beste for å gjøre skolegang tilgjengelig for alle ghanesere, men måtte tidlig innse at hun ikke klarte å oppnå dette mål. På grunn av politisk undertrykkelse trakk hun seg fra ministerposten og migrerte til Zimbabwe der hun blant annet jobbet med å utvikle læreplaner for kunnskapsdepartementet.

## Bibliografi (utvalg)

## Priser og utmerkelser
* Nelson Mandela Prize for Poetry – 1987
* Commonwealth Writers' Prize – Afrika, 1992

## Referanser


## Kilder
* 

## Eksterne lenker
* Ama Ata Aidoo hos Norbok
* 
* full-text, searchable works fra Black Drama database
* AIDOO, Ama Ata International Who's Who. lest 1. september 2006.
* Ama Ata Aidoo – Her Story hos *[[BBC World Service]]*